На основу члана 37 Статута града Ниша ("Службени лист града Ниша", број 88/08, 143/16 и 18/2019 ),

Скупштина Града Ниша на седници одржаној \_\_\_\_\_\_\_\_\_\_\_ 2019. године донела је

**Р Е Ш Е Њ Е**

I **УСВАЈА СЕ** Извештај о раду и пословању Народног позоришта Ниш за 2018. годину, број:01-1082 од 17.04.2019. године, који је Одлуком број: 01-1104/3 од 19.04.2019. године, усвојио Управни одбор Установе.

II Решење доставити установи Народно позориште Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Статутом Града Ниша прописано је да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народног позоришта Ниш, на својој седници 19.04.2019. године, донео је Одлукy број : 01-1104/3 којом усваја Извештај о раду и пословању Народног позоришта Ниш за 2018. годину, број: 01-1082 од 17.04.2019. године и доставио га Секретаријату за културу и информисање на даље поступање. .

Народно позориште Ниш је у 2018.години извело 116 програма, од тога на својој сцени 98, а на гостовањима 18, а бележи учешће и на пет фестивала. Освојене су три награде. Изведене су четири премијерне представе, а у децембру 2018. године започет је рад на новој представи. Позориште је током 2018.године посебну пажњу посветило сарадњи са другим позориштима, пре свега кроз размене представа. На овај начин Позориште пружа прилику да нишка публика види најзначајније представе Србије и региона. Укупан број гледалаца у 2018.години је 25.788.

Служба маркетинга је у 2018.години наставила са бројним досадашњим маркетинг активностима. Унапредила је постојеће, али и увела низ нових у циљу боље комуникације са публиком и афирмације Нишког народног позоришта у земљи и региону.Промовисан је нови визуелни идентитет позоришта, унапређени су односи са јавношћу, организована бројна гостовања глумаца, представника маркетинг службе, директора и других. Посебан акценат стављен је на оглашавање преко интернета, те стално присуство репертоара и информација на најпосећенијим веб порталима, као и свакодневно ажурирање сајта и анимирање публике преко друштвених мрежа. У сарадњи са волонтерским центром и Туристичком организацијом, Народно позориште је имало промоцију на Сајму туризма, подржало је пројекат „Амбасадори културе“, а акција „Отворена врата Народног позоришта“ реализована је сваког месеца и тим поводом позориште је посетило 2300 посетилаца. Одржана је свечана академија поводом 100 година од склапања примирја у Првом светском рату. Пензионерима, ђацима и студентима омогућена је куповина карата по бенефицираним ценама,тј.попуст од 50 процената за репризне представе.У прошлој години комплетно је реновиран сутеренски део зграда Народног позоришта, урађена је нова савремена расветна и тонска опрема.

Имајући у виду да је Извештај о раду и пословању Народног позоришта Ниш за 2018. годину, сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

**СЕКРЕТАР**

Небојша Стевановић